เป็นที่ทราบกันดีว่าคอนโดให้เช่าส่วนใหญ่จะมีพื้นที่ห้องที่จำกัดมาก ครั้นจะเช่าห้องที่มีขนาดใหญ่ราคาก็สูงขึ้นเรื่อยๆ เรามีไอเดียการแต่งห้องมาแนะนำเพื่อช่วยให้ห้องของคุณดูกว้างขวางและน่าอยู่มากขึ้นมาฝาก โดยเฉพาะสำหรับห้องเช่าที่ไม่สามารถแปะ หรือเจาะผนังได้ก็สามารถนำไอเดียนี้ไปทำได้เช่นกัน
โดยไอเดียที่เราขอนำเสนอจะรวมทั้งการออกแบบห้อง การเลือกใช้วัสดุเฟอร์นิเจอร์ และของตกแต่งต่างๆ จะมีไอเดียอะไรบ้างนั้น มาดูกันเลย
1. เก็บสิ่งของให้เป็นระเบียบ
ข้าวของเครื่องใช้ที่เราจำเป็นต้องใช้ทุกวัน เช่นกระเป๋า เสื้อคลุม หมวก พวงกุญแจต่างๆ แม้จะเป็นของใช้ที่มีขนาดเล็ก แต่หากถูกวางรวมกองทับกันนอกจากจะทำให้ดูไม่เป็นระเบียบแล้วยังทำให้ห้องดูรกอีกด้วย ทางที่ดีควรติดที่แขวนผนังไว้เพื่อช่วยในการประหยัดพื้นที่ใช้สอย สำหรับการเก็บเสื้อคลุมและหมวกแนะนำให้นำราวไม้เก๋ๆมาวางที่มุมห้องเพื่อแขวนเสื้อคลุมและหมวกจะช่วยให้ห้องดูมีระเบียบเรียบร้อย ข้อดีคือสะดวกต่อการหยิบใช้งานในทุกๆวันด้วย
2. จัดสรรพื้นที่ห้องให้ดูโปร่งโล่งไว้ก่อน
การจัดห้องให้ดูโปร่งจะช่วยทำให้ห้องดูกว้างขึ้น โดยแนะนำให้จัดข้าวของชิดติดกำแพงเพื่อไม่ให้เฟอร์นิเจอร์ต่างๆกินพื้นที่มากนัก หากต้องการที่จะซื้อเฟอร์นิเจอร์ใหม่แนะนำให้คุณซื้อชั้นวางแบบที่สามารถเจาะติดผนังได้เพื่อเอาไว้ใช้วางของหรือใช้สำหรับตั้งโชว์สิ่งของ (สำหรับคอนโดให้เช่าที่ได้รับอนุญาตในการเจาะผนัง)
และหลีกเลี่ยงที่จะนำของใช้หรือเฟอร์นิเจอร์ที่ไม่จำเป็นเข้ามาในห้องเพื่อกินพื้นที่ใช้สอยให้เปล่าประโยชน์
3. ใช้โทนสีเข้ามาช่วย
ความต่างในโทนสีของข้าวของเครื่องใช้และสีสันของห้องก็มีส่วนที่ทำให้ห้องของคุณดูแคบลงด้วย ทางที่ดีควรเลือกเฟอร์นิเจอร์ที่มีสีในโทนเดียวกันห้ามมีอันใดอันหนึ่งโดดจากกันมากนัก โดยโทนสีที่เราแนะนำจะเป็นสีโทนสว่าง อย่างเช่นผนังสีขาว จะช่วยทำให้คุณไม่รู้สึกอึดอัด แต่สำหรับคนที่ทาผนังห้องสีเข้มก็สามารถทำให้ห้องไม่ดูแคบได้โดยการนำหลอดไฟ หรือโคมไฟเก๋ๆเข้ามาช่วยทำให้ห้องดูสว่างและกว้างขึ้นได้เช่นกัน
4. ใช้ผ้าม่านเป็นตัวช่วยทำให้ห้องกว้างขึ้น
หากคุณมีของใช้จำนวนมากการติดผ้าม่านเพื่อปกปิดชั้นเก็บของจะช่วยทำให้ห้องดูสวยงามและกว้างขึ้นได้ (แต่ห้ามใช้ผ้าคลุมของใช้เพราะจะทำให้ห้องดูรกไม่เป็นระเบียบ)
5. ให้กระจกช่วยสะท้อนความกว้างของห้อง
เพื่อเป็นการประหยัดพื้นที่ การตั้งกระจกควรตั้งไว้ในจุดที่สามารถส่องเห็นได้ทั้งตัว หรือติดผนังห้องและตกแต่งกรอบด้วยลวดลายตามชอบ เพื่อให้ห้องของคุณดูมีศิลปะมากขึ้น และควรหันกระจกไว้ตรงข้ามหน้าต่างเพราะเมื่อกระจกสะท้อนแสงแดดจะช่วยทำให้ห้องดูสว่างและกว้างขึ้น
6. เลือกใช้เฟอร์นิเจอร์เอนกประสงค์
พวกกล่องใส่ของที่สามารถเก็บของใช้ได้แค่ชิ้นเดียวเมื่อรวมกันจำนวนมากจะทำให้ห้องของคุณดูรก ควรใช้เป็นกล่องที่มีช่องเก็บของหลายช่อง หรือเลือกใช้เฟอร์นิเจอร์เอนกประสงค์ เพื่อประหยัดพื้นที่ และสามารถหยิบใช้ได้ง่ายด้วย
อีกทางเลือกคือเลือกใช้เฟอร์นิเจอร์ที่มีพื้นที่โล่งข้างล่าง เช่นเตียงนอนแบบมีขา และเก้าอี้ขนาดเล็ก
7. ตกแต่งห้องด้วยภาพถ่าย หรือภาพวาด
ไม่ต้องกลัวว่าการติดภาพถ่าย หรือภาพวาดตามผนังจะทำให้ห้องของคุณดูรก เพราะนอกจากจะไม่กินพื้นที่ทางเดินในห้องแล้ว ภาพสวยๆยังช่วยทำให้บรรยากาศภายในห้องเช่าเล็กๆดูมีพลัง และมีสีสันที่ไม่ทำให้ห้องดูน่าเบื่ออีกด้วย
8. รับแสงธรรมชาติยิ่งมากยิ่งดี
แสงสว่างจากธรรมชาติคือสิ่งที่ดีที่สุด ที่นอกจากจะช่วยทำให้ห้องของคุณสว่างและทำให้ดูกว้างขึ้นแล้ว ยังช่วยให้คุณประหยัดค่าไฟได้อีกด้วย
ลองพิจารณาไอเดียเหล่านี้แล้วนำไปปรับใช้ให้เข้ากับสไตล์การแต่งห้องเช่าของคุณ รับรองว่าจะช่วยทำให้ห้องที่มีขนาดเล็กกลายเป็นห้องที่ดูกว้างใหญ่ขึ้นได้อย่างแน่นอน